ໂດຍຕອບສະໜອງຕາມຄຳເຊີນຂອງ ທ່ານ ອາລັນ ປີເຕີ ຊະແຣມ ກາເຢຕາໂນ (Alan Peter Schram Cayetano) ລັດຖະມົນຕີກະຊວງການຕ່າງປະເທດ ແຫ່ງ ສາທາລະນະລັດຟີລິບປິນ, ທ່ານ ສະເຫຼີມໄຊ ກົມມະສິດ ລັດຖະມົນຕີກະຊວງການຕ່າງປະເທດແຫ່ງ ສປປ ລາວ ພ້ອມດ້ວຍຄະນະ ໄດ້ເດີນທາງຢ້ຽມຢາມ ສ.ຟີລິບປິນ ຢ່າງເປັນທາງການ ໃນລະຫວ່າງວັນທີ 13-14 ກໍ ລະກົດ 2017, ຊຶ່ງເປັນການຢ້ຽມຢາມຄັ້ງທຳອິດ ໃນຖານະລັດຖະມົນຕີກະຊວງການຕ່າງປະເທດ, ເພື່ອເສີມຂະຫຍາຍ ແລະ ຮັດແໜ້ນສາຍພົວພັນມິດຕະພາບ ແລະ ການຮ່ວມມືອັນດີງາມລະຫວ່າງສອງປະເທດ ທີ່ມີມາແຕ່ດົນນານໃຫ້ນັບມື້ນັບແໜ້ນແຟ້ນຂຶ້ນເລື້ອຍໆ.
ໃນໂອກາດຢ້ຽມຢາມ ສ.ຟີລິບປິນ ໃນຄັ້ງນີ້, ທ່ານີ ສະເຫຼີມໄຊ ກົມມະສິດ ໄດ້ພົບປະສອງຝ່າຍກັບ ທ່ານ ອາລັນ ປີເຕີ ຊະແຣມ ກາເຢຕາໂນ. ພ້ອມນັ້ນສອງລັດຖະມົນຕີກະຊວງການຕ່າງປະເທດ ກໍໄດ້ເປັນປະທານຮ່ວມໃນກອງປະຊຸມຄະນະກຳມາທິການວ່າດ້ວຍການຮ່ວມມືສອງຝ່າຍ (JC) ລາວ – ຟີລິບປິນ ຄັ້ງປະຖົມມະລືກ, ທີ່ນະຄອນຫວງມານີລາ. ກອງປະຊຸມດັ່ງກ່າວດຳເນີນໄປດ້ວຍບັນຍາກາດອັນອົບອຸ່ນ ແລະ ເປັນມິດ, ຊຶ່ງສອງຝ່າຍໄດ້ປຶກສາຫາລືກັນຢ່າງກົງໄປກົງມາ ບົນພື້ນຖານມິດຕະພາບ ແລະ ຄວາມເຂົ້າໃຈເຊິ່ງກັນ ແລະ ກັນ, ແລະ ໄດ້ຕີລາຄາສູງຕໍ່ການຈັດກອງປະຊຸມຄັ້ງປະຖົມມະລືກໃນຄັ້ງນີ້ວ່າ ຈະເປັນບາດກ້າວອັນໃໝ່ໃນການຊຸກຍູ້ການພົວພັນຮ່ວມມືສອງຝ່າຍທາງດ້ານຕ່າງໆ ໃຫ້ຂະຫຍາຍຕົວ ແລະ ມີຜົນສຳເລັດຕົວຈິງຍິ່ງຂຶ້ນໃນອະນາຄົດ, ພ້ອມທັງໄດ້ຕີລາຄາສູງຕໍ່ສາຍພົວພັນ ແລະ ການຮ່ວມມືອັນດີທີ່ມີບາດກ້າວຂະຫຍາຍຕົວ ແລະ ແຕກດອກອອກຜົນ, ຊຶ່ງສະແດງອອກໃນການແລກປ່ຽນຄະນະຜູ້ແທນໃນລະດັບປະມຸກລັດ, ຫົວໜ້າລັດຖະບານ ແລະ ຂະແໜງການຕ່າງໆນຳກັນຢ່າງເປັນປົກກະຕິ. ສອງຝ່າຍໄດ້ເຫັນດີຈະສືບຕໍ່ສົ່ງເສີມການຮ່ວມມືທາງດ້ານການເມືອງ, ປ້ອງກັນຊາດ – ປ້ອງກັນຄວາມສະຫງົບ, ເສດຖະກິດ, ໂຍທາທິການ ແລະ ຂົນສົ່ງ, ສຶກສາ, ວັດທະນະທຳ – ສັງຄົມ, ທ່ອງທ່ຽວ ແລະ ການຮ່ວມມືເພື່ອການພັດທະນາ, ລວມທັງການພົວພັນຮ່ວມມືລະຫວ່າງສອງກະຊວງການຕ່າງປະເທດລາວ-ຟີລິບປິນ ໃຫ້ເກີດດອກອອກຜົນໃນອະນາຄົດ. ພ້ອມກັນນັ້ນ, ສອງຝ່າຍໄດ້ສະແດງຄວາມຊົມເຊີຍ ແລະ ຕີລາຄາສູງຕໍ່ຄະນະຜູ້ແທນຈາກສະພາອຸດສາຫະກຳ ແລະ ການຄ້າຟີລິບປິນ ທີ່ໄດ້ເດີນທາງມາເຮັດວຽກຢູ່ ສປປ ລາວ ເພື່ອຊອກຫາຊ່ອງທາງໃນການຮ່ວມມືດ້ານການລົງທຶນຢູ່ ສປປ ລາວ ໃນອະນາຄົດ.
ແຫລ່ງຂ່າວ: ໜັງສືພິມປະຊາຊົນ